b'\n_START_ARTICLE_\nVadim Vassiljev\n_START_PARAGRAPH_\nVadim Valerjevit\xc5\xa1 Vassiljev (vene keeles \xd0\x92\xd0\xb0\xd0\xb4\xd0\xb8\xd0\xbc \xd0\x92\xd0\xb0\xd0\xbb\xd0\xb5\xd1\x80\xd1\x8c\xd0\xb5\xd0\xb2\xd0\xb8\xd1\x87 \xd0\x92\xd0\xb0\xd1\x81\xd0\xb8\xd0\xbb\xd1\x8c\xd0\xb5\xd0\xb2; s\xc3\xbcndinud 6. veebruaril 1969 Barnaulis) on vene filosoof._NEWLINE_Ta t\xc3\xb6\xc3\xb6tab 2003. aastast Moskva Riikliku \xc3\x9clikoolis filosoofiaprofessorina. Tema peamised uurimisalad on uusaja filosoofia, anal\xc3\xbc\xc3\xbctiline filosoofia, metaf\xc3\xbc\xc3\xbcsika, eetika ja teadvusefilosoofia. Tal on uurimusi ka saksa klassikalise filosoofia ja kaasaja filosoofia alalt. Ta on vene keelde t\xc3\xb5lkinud Kanti ja Chalmersit._NEWLINE_2009. aastal avaldas ta raamatu teadvuse raskest probleemist "\xd0\xa2\xd1\x80\xd1\x83\xd0\xb4\xd0\xbd\xd0\xb0\xd1\x8f \xd0\xbf\xd1\x80\xd0\xbe\xd0\xb1\xd0\xbb\xd0\xb5\xd0\xbc\xd0\xb0 \xd1\x81\xd0\xbe\xd0\xb7\xd0\xbd\xd0\xb0\xd0\xbd\xd0\xb8\xd1\x8f". Ta on 2009. aastal MR\xc3\x9c filosoofiateaduskonna juurde loodud Moskva teadvuse uurimise keskuse asutajaid (koos Dmitri Volkoviga).\n_START_SECTION_\nHaridustee ja t\xc3\xb6\xc3\xb6k\xc3\xa4ik\n_START_PARAGRAPH_\nTa l\xc3\xb5petas 1993. aastal M. V. Lomonossovi nimelise Moskva Riikliku \xc3\x9clikooli filosoofiateaduskonna. 1995. aastal kaitses ta MR\xc3\x9c-s teaduste kandidaadi kraadi filosoofias. V\xc3\xa4itekiri k\xc3\xa4sitles Immanuel Kanti metaf\xc3\xbc\xc3\xbcsikat ("\xd0\x94\xd0\xb5\xd0\xb4\xd1\x83\xd0\xba\xd1\x86\xd0\xb8\xd1\x8f \xd0\xba\xd0\xb0\xd1\x82\xd0\xb5\xd0\xb3\xd0\xbe\xd1\x80\xd0\xb8\xd0\xb9 \xd0\xb2 \xd0\xbc\xd0\xb5\xd1\x82\xd0\xb0\xd1\x84\xd0\xb8\xd0\xb7\xd0\xb8\xd0\xba\xd0\xb5 \xd0\x9a\xd0\xb0\xd0\xbd\xd1\x82\xd0\xb0"). 2002. aastal sai ta filosoofiadoktori kraadi doktorit\xc3\xb6\xc3\xb6ga "\xd0\xa3\xd1\x87\xd0\xb5\xd0\xbd\xd0\xb8\xd0\xb5 \xd0\xbe \xd0\xb4\xd1\x83\xd1\x88\xd0\xb5 \xd0\xb2 \xd0\xb7\xd0\xb0\xd0\xbf\xd0\xb0\xd0\xb4\xd0\xbd\xd0\xbe\xd0\xb5\xd0\xb2\xd1\x80\xd0\xbe\xd0\xbf\xd0\xb5\xd0\xb9\xd1\x81\xd0\xba\xd0\xbe\xd0\xb9 \xd1\x84\xd0\xb8\xd0\xbb\xd0\xbe\xd1\x81\xd0\xbe\xd1\x84\xd0\xb8\xd0\xb8 XVIII \xd0\xb2\xd0\xb5\xd0\xba\xd0\xb0"._NEWLINE_Ta t\xc3\xb6\xc3\xb6tab 1997. aastast MR\xc3\x9c filosoofiateaduskonna v\xc3\xa4lismaa filosoofia ajaloo kateedris (aastatel 1997\xe2\x80\x932003 dotsendi ja 2003. aastast professorina). 2004. aastast on ta kateedrijuhataja. \xc3\x9chtlasi on ta Moskva teadvuse uurimise keskuse kaasdirektor (teine kaasdirektor on Dmitri Volkov).\n_START_SECTION_\nVaba tahte probleem\n_START_PARAGRAPH_\nOma viimases raamatus "\xd0\x92 \xd0\xb7\xd0\xb0\xd1\x89\xd0\xb8\xd1\x82\xd1\x83 \xd0\xba\xd0\xbb\xd0\xb0\xd1\x81\xd1\x81\xd0\xb8\xd1\x87\xd0\xb5\xd1\x81\xd0\xba\xd0\xbe\xd0\xb3\xd0\xbe \xd0\xba\xd0\xbe\xd0\xbc\xd0\xbf\xd0\xb0\xd1\x82\xd0\xb8\xd0\xb1\xd0\xb8\xd0\xbb\xd0\xb8\xd0\xb7\xd0\xbc\xd0\xb0: \xd0\xad\xd1\x81\xd1\x81\xd0\xb5 \xd0\xbe \xd1\x81\xd0\xb2\xd0\xbe\xd0\xb1\xd0\xbe\xd0\xb4\xd0\xb5 \xd0\xb2\xd0\xbe\xd0\xbb\xd0\xb8" (\'Klassikalise kompatibilismi kaitseks. Essee vabast tahtest\'; 2017) peab ta vaba tahte probleemi lahendamist klassikalise kompatibilismi kaudu perspektiivseks, kuigi selle j\xc3\xa4rjekindel rakendamine viib kompatibilismi ja libertarismi seisukohtade \xc3\xbchtlustumiseni.\n_START_SECTION_\nIsiklikku\n_START_PARAGRAPH_\nTa valdab vene, inglise, saksa ja prantsuse keelt.'